**Loteria morții**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ne-au aruncat ateii-ntr-o arenă

Cu lei flămânzi, dar uite, jocul sorții

Scris undeva, pe-o pagină mondenă,

L-am câștigat... La loteria morții

Ne-om fi înscris, dar cine poate spune

C-o să trăiască veșnic? Poate viața

E-un rol jucat, cu nume și prenume,

Și asumat, de-aceea dimineața

Aștept să-mi spui că ți-am lipsit, iubire,

Că visele-s lipsite de culoare

Și-ai alergat desculț prin amintire

Să mă găsești în viața următoare.

- E viața ca o luptă, dar se pare

Că ne-am călit în bătălii cu soarta,

Gladiatori mondeni și-o oarecare

Arenă unde cu prestanță arta

Ne-a-ncununat cu lauri. Ce obstacol

A stat în calea veșniciei noastre,

Când însăși viața asta-i un miracol

Și ne lovim cu tâmplele de astre.

Trăiesc visând, echilibrând proporții,

Și te aștept pe-acoperișul lunii,

Câștigători la loteria morții,

Perdanți eterni în fața pasiunii.

Liliana Trif Ioan Grigoraș